《答吴伯固》
宋代·郑獬

伯固读我诗，掉头吟不休。
明日踵我门，作诗还相投。
初读颇怪骇，如录万鬼囚。
笔墨又劲绝，涌纸花光流。
想其挥扫时，天匠无雕锼。
倒下百箧珠，滑走不可收。
嗟余文字拙，瑕颣多疮疣。
乃如丑老妇，见此明镜羞。
美言反见诵，伦拟非其俦。
扶树腐木茂，使之凌昆丘。
又欲唱其宫，使我商以讴。
相搏如风雷，直与郊愈侔。
子趋则甚易，於我宁得不。
力敌气遂作，声应律乃酬。
譬如楚汉翁，画地争鸿沟。
我才非子对，何足当戈矛。
幸子时见过，高吟消百忧。

作者简介：郑獬（1022——1072）字毅夫，号云谷，虔化人，江西宁都梅江镇西门人，因他的祖父前往湖北安陆经商，便寄居于此。商籍人安陆，详载宁都州志，少负售才词章豪伟，宋皇祐壬辰科举人，癸巳状元及第，初试国子监谢启曰，李广才气自谓无双。